次韻分寧胡宰贈行
作者：王炎
朝代：宋

paragraphs: 別駕無才堪展驥，解印來歸私自喜。
意欲息肩猶未能，政坐文窮巧爲祟。
鳬仙傾蓋如舊知，冰玉清言心可洗。
況逢父老誇長官，撫字有恩淪骨髓。
俶裝暫去桃李陰，遽勤飲餞枉車騎。
自憐孤冷仍數奇，諸公薦口頗難啟。
溪上只今梅未花，歸時春燕定成壘。
妙語吹噓恐過情，甚慚綠綺奏山水。
君才過我蓋十倍，乃容蹇足陪驪駬。
異鄉爲客更別離，寒日纁黄催短晷。
平生惜飲亦徑醉，放歌不記南山鯉。